USS Miantonomoh (1863)

USS Miantonomoh oli Yhdysvaltain laivaston Miantonomoh-luokan monitori.

Valmistus 

Alus tilattiin New Yorkin laivastontelakalta, missä köli laskettiin vuonna 1862. Alus laskettiin vesille 15. elokuuta 1863 ja otettiin palvelukseen 18. syyskuuta 1865 päällikkönään Daniel Ammen.

Palvelus 
Palvelukseenotettaessa alus liitettiin Pohjois-Atlantin laivueeseen. Alus risteili jonkin aikaa Yhdysvaltain itärannikolla, kunnes se lähti Washingtonin laivastontelakalle, missä se oli aina huhtikuuhun 1866 saakka. Huhtikuun lopulla alus lähti New Yorkiin, missä se valmistautui pitkään purjehdukseen Eurooppaan.

Päällikkönsä John C. Beaumontin johdolla alus lähti 6. toukokuuta yhdessä höyryalusten SS Augustan ja SS Ashuelorin kanssa merelle. Vierailtuaan Halifaxissa Nova Scotialla alus saapui 23. toukokuuta St. John'siin Newfoundlandiin, missä alukselle saapui 3. kesäkuuta apulaislaivastoministeri Gustavus Vasa Fox.

Presidentti Andrew Johnsonin määräyksen mukaisesti laivastoministeri Gideon Welles ohjeisti Foxin toimittamaan keisari Aleksanteri II:lle kopion kongressin julkilausumasta ja eurooppalaisten laivastomahtien telakoista, niiden valmistustekniikoista ja uusista aluksista.

Alus lähti 5. kesäkuuta St. John'sista. Kolmen aluksen osasto ylitti Atlantin, jonka aikana Miantonomoh oli pääosin Augustan hinaamana. Osasto saapui 16. kesäkuuta Queenstowniin, mistä matka jatkui Portsmouthin kautta Cherbourgiin, missä Fox nousi maihin 29. kesäkuuta keskustellakseen Napoleon III:n kanssa. Alus palasi Englantiin 7. heinäkuuta ja viikkoa myöhemmin vastaanotti vieraita, joihin kuului hovin ja hallinnon edustajia sekä lehdistöä.

Alus lähti 15. heinäkuuta Tanskaan, missä kuningas Kristian IX perheineen vieraili aluksella. Alus jatkoi 31. heinäkuuta matkaansa Itämerelle ja kohtasi Helsingissä yksitoista Venäjän keisarikunnan laivaston alusta, jotka saattoivat sen Kronstadtiin, jonne saavuttiin 5. elokuuta. Kronstadtissa alus viipyi runsaan kuukauden, jona aikana siihen tutustuivat keisari perheineen sekä joukko merkittäviä meriupseereita.

Venäjältä alus jatkoi matkaa muihin Euroopan satamiin. Apulaislaivastoministeri Foxin palattua alukselle alus vieraili syyskuun puolivälissä Tukholmassa. Alus saapui 1. lokakuuta Kieliin, missä Fox nousi 3. lokakuuta alukselta. Alus jatkoi matkaansa Hampuriin, jonne se saapui 6. lokakuuta viikoksi. Alus vieraili seuraavien kuuden kuukauden aikana Ranskan, Portugalin, Espanjan ja Italian satamissa. Alus lähti 15. toukokuuta 1867 Augustan kanssa Gibraltarilta.

Kanariansaarten ja Cape Verden kautta matkaten alukset matkasivat Karibialle vieraillen alueen satamissa ja Bahamalla ennen saapumistaan 22. heinäkuuta League Islandille, jonne ne päättivät purjehduksensa. Alus poistettiin palveluksesta 26. heinäkuuta Philadelphiassa, ja se ankkuroitiin League Islandille.

Alus palautettiin palvelukseen 15. marraskuuta 1869 päällikkönään R. W. Shutefeldt. Se lähti Uuteen-Englantiin, jossa se oli hautajaisaluksena saattamassa brittiläistä alusta, joka kuljetti George Peabodyn ruumista takaisin Massachusettsiin haudattavaksi. Alus oli tehtävästä vapauduttuaan Pohjois-Atlantin asemalla aina 28. heinäkuuta 1870 tapahtuneeseen palveluksesta poistoonsa saakka.

Laivastoministeri George M. Robesonin laivaston alusten kunnianhimoisen kunnostamis- ja modernisointisuunnitelman mukaisesti Miantonomoh siirrettiin vuonna 1874 Chesteriin John Roachin telakalle huollettavaksi. Kongressi vahvisti 23. kesäkuuta 1874 rahoituksen neljän kaksitornisen monitorin modernisoinnin loppuunsaattamiseksi. Kuitenkin kunnostus sisälsi uusien alusten valmistamisen eikä vanhojen modernisointia. Alus romutettiin vuonna 1875, ja ainoastaan pieni määrä materiaalista käytettiin uuden suurempaan ja raskaammin aseistettuun alukseen, josta tuli uusi USS Miantonomoh.

Lähteet

Viitteet 

Miantonomoh-luokan monitorit